pythainlp/thaigov-v2-corpus-22032023 huggingface dataset:
วันพฤหัสบดีที่ 27 ตุลาคม 2565
โฆษกรัฐบาลเผย กำหนดการนายกฯ เป็นประธานร่วมกับนายกฯ สปป. ลาว ในพิธีวางศิลาฤกษ์โครงการก่อสร้างสะพานมิตรภาพไทย - ลาว แห่งที่ 5 (บึงกาฬ - บอลิคำไซ)
โฆษกรัฐบาลเผย กำหนดการนายกฯ เป็นประธานร่วมกับนายกฯ สปป. ลาว ในพิธีวางศิลาฤกษ์โครงการก่อสร้างสะพานมิตรภาพไทย - ลาว แห่งที่ 5 (บึงกาฬ - บอลิคำไซ)
วันนี้ (วันที่ 27 ตุลาคม 2565)นายอนุชา บูรพชัยศรี รองเลขาธิการนายกรัฐมนตรีฝ่ายการเมือง ปฏิบัติหน้าที่โฆษกประจำสำนักนายกรัฐมนตรี เปิดเผยว่า พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม มีกำหนดการเดินทางเป็นประธานร่วมกับ นายพันคำ วิพาวัน นายกรัฐมนตรีสาธารณรัฐประชาธิปไตยประชาชนลาว ในพิธีวางศิลาฤกษ์โครงการก่อสร้างสะพานมิตรภาพไทย - ลาว แห่งที่ 5 (บึงกาฬ - บอลิคำไซ) ในวันศุกร์ที่ 28 ตุลาคม 2565 ณ บริเวณพื้นที่โครงการก่อสร้างสะพานมิตรภาพไทย - ลาว แห่งที่ 5 อำเภอเมืองบึงกาฬ จังหวัดบึงกาฬ ประเทศไทย และแขวงบอลิคำไซ สาธารณรัฐประชาธิปไตยประชาชนลาว
โฆษกประจำสำนักนายกรัฐมนตรี กล่าวเพิ่มเติมว่า นายกรัฐมนตรีจะเดินทางถึงบริเวณพื้นที่ก่อสร้างโครงการสะพานมิตรภาพฯ แห่งที่ 5 เวลาประมาน 09.10 น. และลงเรือข้ามแม่น้ำโขงไปยังบริเวณพื้นที่ก่อสร้างฝั่ง สปป.ลาว โดยเมื่อถึงฝั่ง สปป.ลาว นายกรัฐมนตรีมีกำหนดการหารือทวิภาคีร่วมกับนายพันคำ วิพาวัน นายกรัฐมนตรี สปป.ลาว ก่อนที่นายกรัฐมนตรีทั้งสองจะร่วมพิธีวางศิลาฤกษ์โครงการก่อสร้างสะพานมิตรภาพฯ แห่งที่ 5 บริเวณเต็นท์ประกอบประกอบพิธีฝั่ง สปป.ลาว
ภายหลังเสร็จสิ้นพิธีวางศิลาฤกษ์ฝั่ง สปป.ลาว เวลาประมาน 11.20 น. นายกรัฐมนตรีทั้งสองประเทศพร้อมคณะลงเรือข้ามมายังบริเวณพื้นที่ก่อสร้างฝั่งไทย เมื่อถึงฝั่งไทย นายกรัฐมนตรีทั้งสองประเทศร่วมพิธีวางศิลาฤกษ์โครงการก่อสร้างสะพานมิตรภาพฯ แห่งที่ 5 บริเวณเต็นท์ประกอบพิธีฝั่งไทย
ภายหลังเสร็จสิ้นพิธีวางศิลาฤกษ์ นายกรัฐมนตรี เป็นเจ้าภาพงานเลี้ยงอาหารกลางวันเพื่อเป็นเกียรติแก่นายกรัฐมนตรี สปป.ลาว ณ ห้องเดอะวัน คอนเวนชั่น ฮอลล์ โรงแรมเดอะวัน จังหวัดบึงกาฬ
วันศุกร์ที่ 30 กันยายน 2565
พิธีส่งมอบงานในตำแหน่งปลัดกระทรวงอุตสาหกรรม
พิธีส่งมอบงานในตำแหน่งปลัดกระทรวงอุตสาหกรรม
วันนี้ (30 กันยายน 2565) เวลา 09.30 น. นายกอบชัย สังสิทธิสวัสดิ์ ปลัดกระทรวงอุตสาหกรรม ได้กล่าวแสดงความยินดีกับ นายณัฐพล รังสิตพล อธิบดีกรมส่งเสริมอุตสาหกรรม ในโอกาสได้รับการแต่งตั้งเป็นปลัดกระทรวงอุตสาหกรรม ตั้งแต่วันที่ 1 ตุลาคม 2565 เป็นต้นไป และได้มีการลงนามในบันทึกการรับส่งงานในตำแหน่งปลัดกระทรวงอุตสาหกรรม ซึ่งเป็นไปตามระเบียบสํานักนายกรัฐมนตรีว่าด้วยการรับส่งงานในหน้าที่ราชการ พ.ศ. 2524 ซึ่งมีการส่งมอบงานสำคัญ อาทิ การจัดพิธีมอบรางวัลอุตสาหกรรม ประจำปี 2565 ซึ่งจัดขึ้นในวันที่ 5 ตุลาคม 2565 การปฏิบัติงานของคณะกรรมการพัฒนาอุตสาหกรรมแห่งชาติ (กอช.) คณะกรรมการนโยบายยานยนต์ไฟฟ้าแห่งชาติ จิตอาสาของกระทรวงอุตสาหกรรม กองทุนพัฒนาเอสเอ็มอีตามแนวประชารัฐของกระทรวงอุตสาหกรรม
นอกจากนี้ นายกอบชัย สังสิทธิสวัสดิ์ ปลัดกระทรวงอุตสาหกรรม ยังได้กล่าวแสดงความยินดีกับสำนักงานปลัดกระทรวงอุตสาหกรรม ที่ผ่านการรับรองการดำเนินงานสอดคล้องกับพระราชบัญญัติคุ้มครองข้อมูลส่วนบุคคล PDPA : 2019 และใบรับรองกรอบธรรมาภิบาลข้อมูล Data Governance : 2019 ซึ่งเป็นหน่วยงานภาครัฐแห่งแรกของประเทศไทยที่ผ่านการรับรองระบบ โดย บริษัท ไอเซ็ม จำกัด ((Certification Body : CB) สัญชาติไทยรายเดียวของประเทศไทย) และได้กล่าวขอบคุณผู้บริหารกระทรวงอุตสาหกรรมทุกท่านที่ร่วมกันขับเคลื่อนงานตามนโยบายรัฐบาล ภายใต้การดำเนินงานของกระทรวงอุตสาหกรรม ในสถานการณ์วิกฤตเศรษฐกิจที่เกิดจากการแพร่ระบาดโควิด-19 และสงครามรัสเซีย–ยูเครน ให้ผ่านพ้นไปได้ด้วยดี โดยมีนายสุรพล ชามาตย์ นางวรวรรณ ชิตอรุณ นายจุลพงษ์ ทวีศรี นายภานุวัฒน์ ตริยางกูรศรี รองปลัดกระทรวงอุตสาหกรรม นายวิษณุ ทับเที่ยง หัวหน้าผู้ตรวจราชการกระทรวงอุตสาหกรรม และคณะผู้บริหารระดับสูงของกระทรวงอุตสาหกรรม เข้าร่วมในพิธี ณ ห้องประชุม อก. 1 อาคารสำนักงานปลัดกระทรวงอุตสาหกรรม
วันพุธที่ 7 กันยายน 2565
ปลัดเกษตรฯ โชว์ผลงานเปิดตลาดเป็ดปรุงสุกในแดนจิงโจ้ ออสเตรเลีย คาดตรวจโรงงานเสร็จเดือนตุลาคม พร้อมส่งออกธันวาคมนี้
ปลัดเกษตรฯ โชว์ผลงานเปิดตลาดเป็ดปรุงสุกในแดนจิงโจ้ ออสเตรเลีย คาดตรวจโรงงานเสร็จเดือนตุลาคม พร้อมส่งออกธันวาคมนี้
ดร. ทองเปลว กองจันทร์ ปลัดกระทรวงเกษตรและสหกรณ์ ได้รับมอบหมายจาก รัฐมนตรีว่าการกระทรวงเกษตรและสหกรณ์(ดร.เฉลิมชัย ศรีอ่อน)ให้เดินทางเยือน ณ นครเมลเบิร์น เครือรัฐออสเตรเลีย เพื่อหารือและเร่งรัดการตรวจประเมินโรงงานเป็ดปรุงสุกของประเทศไทยกับนายคริส ทีนนิ่ง ผู้ช่วยปลัดกระทรวงเกษตร ประมงและป่าไม้แห่งเครือรัฐออสเตรเลีย โดยธุรกิจอุตสาหกรรมเป็ดปรุงสุกของประเทศออสเตรเลียมีกำลังการผลิตอยู่ประมาณ 8 ล้านตัว / ปี (คิดเป็นเนื้อเป็ด 18,000 ตัน) มีเป็นมูลค่าประมาณ 100 ล้านเหรียญออสเตรเลีย(ประมาณ 2.4 พันล้านบาท)โดยร้อยละ 95 ส่งขายตลาดในประเทศ และมีแนวโน้มขยายตัวร้อยละ 5 ต่อปี ซึ่งมีโอกาสการเติบโตจากผู้บริโภคชาวเอเชีย ที่มีความต้องการบริโภคเป็ดปรุงสุกเพิ่มมากขึ้น
ทั้งนี้ กระทรวงเกษตรและสหกรณ์ เล็งเห็นว่า ธุรกิจเป็ดปรุงสุกของไทย มีศักยภาพในการเติบโตในตลาดออสเตรเลีย ซึ่งคาดการณ์ว่า หากเปิดตลาดสำเร็จ สามารถนำร่องเพื่อตอบสนองความต้องการของผู้บริโภคได้มากกว่า500 ตันต่อปี คิดเป็นมูลค่าประมาณ 100 - 150 ล้านบาท และพร้อมขยายตลาดในปีต่อไป ซึ่งนับเป็นโอกาสสำคัญของเกษตรกรและภาคธุรกิจการเกษตรไทย เบื้องต้นฝ่ายออสเตรเลีย ให้ความมั่นใจว่าจะสามารถเดินทางมาตรวจประเมินโรงงานเป็ดปรุงสุก ณ ประเทศไทยในช่วงเดือนตุลาคมนี้ และหากผลการตรวจประเมินโรงงานเป็นไปด้วยความเรียบร้อย ด้วยศักยภาพของประเทศไทย คาดว่าจะสามารถส่งออกเป็ดปรุงสุกล็อตแรกไปยังออสเตรเลียได้ภายในเดือนธันวาคม 2565
วันพฤหัสบดีที่ 29 กันยายน 2565
เตือน! 11 จังหวัด ระดับน้ำเจ้าพระยาเพิ่มสูงขึ้น เฝ้าระวังติดตามอย่างใกล้ชิด
.....
กรมชลประทาน แจ้งเตือนให้เฝ้าระวังระดับน้ำแม่น้ำเจ้าพระยาที่อาจสูงขึ้นอีก เนื่องจากมีฝนตกเพิ่มขึ้นจากอิทธิพลของพายุ “โนรู” ส่งผลให้มีน้ำไหลหลากผ่านเขื่อนเจ้าพระยาเพิ่มมากขึ้น ทำให้ต้องปรับเพิ่มการระบายน้ำผ่านเขื่อนเจ้าพระยา จากที่ระบายในเกณฑ์ 2,300 ลบ.ม./วินาที จะปรับเพิ่มในเกณฑ์ 2,300 - 2,500 ลบ.ม./วินาที ในช่วงวันที่ 1 – 7 ต.ค. 65
.
ซึ่งจะส่งผลให้ระดับน้ำท้ายเขื่อนเพิ่มสูงขึ้น 30 – 66 ซม. บริเวณพื้นที่ลุ่มต่ำนอกคันกั้นน้ำ อำเภอสรรพยา จังหวัดชัยนาท อำเภออินทร์บุรี อำเภอเมืองสิงห์บุรี และอำเภอพรหมบุรี จังหวัดสิงห์บุรี อำเภอป่าโมกและอำเภอไชย จังหวัดอ่างทอง คลองโผงเผง จังหวัดอ่างทอง คลองบางบาล จังหวัดพระนครศรีอยุรยา อำเภอเสนา และอำเกอผักไห่ จังหวัดพระนครศรีอยุธยา จังหวัดปทุมธานี จังหวัดนนทบุรีกรุงเทพมหานคร และจังหวัดสมุทรปราการ
.
ขณะเดียวกันได้เร่งบริหารจัดการน้ำอย่างเต็มศักยภาพ เพื่อลดผลกระทบต่อพื้นที่ชุมชนและพื้นที่การเกษตร และขอแจ้งเตือน11 จังหวัดในลุ่มน้ำเจ้าพระยา คือ อุทัยธานี ชัยนาท สิงห์บุรี อ่างทอง สุพรรณบุรี พระนครศรีอยุธยา ลพบุรี ปทุมธานี นนทบุรี สมุทรปราการ และ กรุงเทพมหานคร รวมถึงประชาชนที่อาศัยอยู่ในพื้นที่ริมสองฝั่งแม่น้ำเจ้าพระยา และแม่น้ำน้อย ขอให้เฝ้าระวังติดตามสถานการณ์อย่างใกล้ชิด
#ไทยคู่ฟ้า #ร่วมต้านโควิด19
-------------------
อัลบั้มภาพ
ข่าวที่เกี่ยวข้อง
รัฐบาลเข้ม! คุมนำเข้าสารเคมี “โซเดียมไซยาไนด์ - เบนซิลคลอไรด์ - เบนซิลไซยาไนด์ ตัดตอนกระบวนการผลิตยาเสพติด
แจ้งเตือน! ผู้ลงทะเบียนโครงการลงทะเบียนเพื่อสวัสดิการแห่งรัฐ ปี 65 หากขึ้นสถานะไม่สมบูรณ์ ต้องแก้ไขให้เสร็จภายใน 17 พ.ย. นี้
อย่าแชร์! รัฐบาลช่วยเงินทำศพผู้สูงอายุ รายละ 30,000 บาท ไม่เป็นความจริง ขอความร่วมมือ ปชช. ส่งต่อข่าวจริง คือ รัฐบาลช่วยเหลือรายละ 3,000 บาทตามหลักเกณฑ์ที่ พม. กำหนด
กรุงเทพฯ คว้าอันดับ 1 เมืองน่าพักผ่อนมากที่สุดในเอเชียแปซิฟิก (Best Leisure time city in Asia-Pacific) 6 ปีซ้อน
ปลื้ม! OHCHR ชื่นชมไทย ที่ประกาศใช้กฎหมาย “ป้องกันทรมาน – บุคคลสูญหาย ปี 65”
วันอังคารที่ 6 กันยายน 2565
​รองนายกฯ พล.อ.ประวิตร ชมการประชาสัมพันธ์งานอัตลักษณ์แห่งสยาม ชื่นชมงานฝีมือคนไทย ชูเผยแพร่ผลงานสู่สายตาชาวโลก
​รองนายกฯ พล.อ.ประวิตร ชมการประชาสัมพันธ์งานอัตลักษณ์แห่งสยาม ชื่นชมงานฝีมือคนไทย ชูเผยแพร่ผลงานสู่สายตาชาวโลก โดยรัฐบาลพร้อมส่งเสริมอัตลักษณ์ท้องถิ่นไทย ยกระดับผลิตภัณฑ์ภูมิปัญญาไทย ผลักดันผู้ประกอบการไทยสู่ตลาดสากล
นายอนุชา บูรพชัยศรี รองเลขาธิการนายกรัฐมนตรีฝ่ายการเมือง ปฏิบัติหน้าที่โฆษกประจำสำนักนายกรัฐมนตรี เปิดเผยว่า วันนี้ (6 กันยายน 2565) เวลา 09.00 น. ณ บริเวณโถงกลาง ตึกสันติไมตรี ทำเนียบรัฐบาล ก่อนการประชุมคณะรัฐมนตรี นายสินิตย์ เลิศไกร รัฐมนตรีช่วยว่าการกระทรวงพาณิชย์ นำคณะผู้บริหารสถาบันส่งเสริมศิลปหัตถกรรมไทย (องค์การมหาชน) (sacit) เข้าพบ พลเอก ประวิตร วงษ์สุวรรณ รองนายกรัฐมนตรี รักษาราชการแทนนายกรัฐมนตรี เพื่อประชาสัมพันธ์งานอัตลักษณ์แห่งสยาม ครั้งที่ 13 (The 13th Identity of Siam) ภายใต้แนวคิด “The power of Traditional and Modern Cultural Blend : ผสานภูมิปัญญาอย่างร่วมสมัย ส่งต่อฝีมือคนไทยสู่สากล” และ Crafts Bangkok 2022 เพื่อเป็นจุดเริ่มต้นของการประกาศความพร้อมของผู้ประกอบการไทยสู่การค้าในเวทีโลก รวมทั้งการพัฒนาผลิตภัณฑ์ ส่งเสริมช่องทางการจัดจำหน่ายงานหัตถกรรมและคราฟต์ไทยสู่สากล และเป็นส่วนหนึ่งในการเปิดโอกาสให้ผู้ประกอบการได้แลกเปลี่ยนความรู้ ประสบการณ์ และแนวคิดเพื่อขยายฐานกลุ่มลูกค้าทั้งในและต่างประเทศ โดยเฉพาะลูกค้าต่างประเทศภายหลังการเปิดประเทศอย่างเป็นทางการ โดยมี พลเอก อนุพงษ์ เผ่าจินดา รัฐมนตรีว่าการกระทรวงมหาดไทย นายอนุชา นาคาศัย รัฐมนตรีประจำสำนักนายกรัฐมนตรี นายสันติ พร้อมพัฒน์ รัฐมนตรีช่วยว่าการกระทรวงการคลัง นายอธิรัฐ รัตนเศรษฐ รัฐมนตรีช่วยว่าการกระทรวงคมนาคม นายวีรศักดิ์ หวังศุภกิจโกศล รัฐมนตรีช่วยว่าการกระทรวงคมนาคม และนายดิสทัต โหตระกิตย์ เลขาธิการนายกรัฐมนตรี เข้าร่วม
รองนายกรัฐมนตรีเยี่ยมชมผลิตภัณฑ์ศิลปหัตถกรรมไทย ที่สร้างสรรค์โดยครูศิลป์ของแผ่นดิน ครูช่างศิลปหัตถกรรม ทายาทช่างศิลปหัตถกรรม และสมาชิกผู้ผลิตงานหัตถกรรมร่วมสมัย เช่น งานแกะสลักเครื่องปั้นดินเผา เครื่องประดับลงยาราชาวดี เครื่องถม เครื่องจักสาน เครื่องเขิน งานรดน้ำ และกระเป๋าย่านลิเภาถมเงินถมทอง นอกจากนี้ ยังมีผลิตภัณฑ์จากสมาชิก sacit เช่น เครื่องปั้นเซรามิก กระเป๋าหนังวัวแท้ งานสานไม้ไผ่ และเครื่องประดับเซรามิก เป็นต้น ซึ่งรองนายกรัฐมนตรีแสดงความชื่นชมงานฝีมือคนไทย แนะนำให้หน่วยงานที่เกี่ยวข้องร่วมมือกันบูรณาการการทำงานเพื่อเผยแพร่ผลงานสู่สายตาชาวโลก พร้อมทั้งการพัฒนาผลิตภัณฑ์ให้มีมาตรฐาน มีรูปแบบทันสมัย โดยรัฐบาลพร้อมสนับสนุนและส่งเสริมอัตลักษณ์ท้องถิ่นไทยทุกมิติทั้งในและต่างประเทศ เพื่อกระตุ้นเศรษฐกิจและการท่องเที่ยว และเพื่อพัฒนายกระดับผลิตภัณฑ์ภูมิปัญญาและผลักดันผู้ประกอบการสินค้าไทยสู่ตลาดสากล
สำหรับงานอัตลักษณ์แห่งสยาม ครั้งที่ 13 กำหนดจัดระหว่างวันที่ 8-11 กันยายน 2565 ณ ฮอลล์ 101-102 ศูนย์นิทรรศการและการประชุมไบเทค บางนา เพื่อร่วมสืบสานองค์ความรู้และภูมิปัญญางานศิลปหัตถกรรมไทยจากรุ่นสู่รุ่น ผสมผสานกับการจัดแสดงและจำหน่ายผลิตภัณฑ์หัตถศิลป์ทั่วถิ่นไทย และสินค้างานคราฟต์ฝีมือคนไทยที่สร้างสรรค์อย่างร่วมสมัยตอบโจทย์คนรุ่นใหม่ ซึ่งคาดว่าจะมีผู้เข้าชมงานไม่ต่ำกว่า 30,000 ราย และสามารถสร้างเงินสะพัดภายในงานกว่า 140 ล้านบาท ///
วันพฤหัสบดีที่ 13 ตุลาคม 2565
ปลัดสธ. นำคณะผู้บริหาร ร่วมพิธีบำเพ็ญกุศล เนื่องในวันคล้ายวันสวรรคต พระบาทสมเด็จพระบรมชนกาธิเบศร มหาภูมิพลอดุลยเดชมหาราช บรมนาถบพิตร
เช้าวันนี้ (13 ตุลาคม 2565)  นายแพทย์โอภาส การย์กวินพงศ์ ปลัดกระทรวงสาธารณสุข พร้อมด้วย นางสุภาพร กา​รย์​กวิน​พงศ์​  นายกสมาคมแม่บ้านสาธารณสุข นำคณะผู้บริหารกระทรวงสาธารณสุข ร่วมพิธีบำเพ็ญกุศล เนื่องในวันคล้ายวันสวรรคต พระบาทสมเด็จพระบรมชนกาธิเ
เช้าวันนี้ (13 ตุลาคม 2565)นายแพทย์โอภาส การย์กวินพงศ์ ปลัดกระทรวงสาธารณสุข พร้อมด้วย นางสุภาพร กา​รย์​กวิน​พงศ์​ นายกสมาคมแม่บ้านสาธารณสุขนำคณะผู้บริหารกระทรวงสาธารณสุข ร่วมพิธีบำเพ็ญกุศล เนื่องในวันคล้ายวันสวรรคต พระบาทสมเด็จพระบรมชนกาธิเบศร มหาภูมิพลอดุลยเดชมหาราช บรมนาถบพิตร ณ ศาลาพระธรรมโกศาจารย์ วัดพุทธปัญญา อ.เมือง จ.นนทบุรี
วันศุกร์ที่ 2 กันยายน 2565
ผู้ช่วยปลัดฯ เป็นประธานเปิดสัมมนาเชิงปฏิบัติการสรุปภาพรวมการจัดทำข้อมูลภาคอุตสาหกรรม และการคาดการณ์สภาวะเศรษฐกิจอุตสาหกรรม
ผู้ช่วยปลัดฯ เป็นประธานเปิดสัมมนาเชิงปฏิบัติการสรุปภาพรวมการจัดทำข้อมูลภาคอุตสาหกรรม และการคาดการณ์สภาวะเศรษฐกิจอุตสาหกรรม
วันนี้ (1 กันยายน 2565) นายเศรษฐรัชต์ เลือดสกุล ผู้ช่วยปลัดกระทรวงอุตสาหกรรม เป็นประธานเปิดสัมมนาเชิงปฏิบัติการสรุปภาพรวมการจัดทำข้อมูลภาคอุตสาหกรรม และการคาดการณ์สภาวะเศรษฐกิจอุตสาหกรรม ซึ่งเป็นกิจกรรมภายใต้โครงการค่าใช้จ่ายในการจัดทำข้อมูลภาคอุตสาหกรรมเพื่อการเตือนภัยเศรษฐกิจอุตสาหกรรม โดยการบูรณาการข้อมูลอุตสาหกรรม ประจำปีงบประมาณ พ.ศ. 2565 โดยมีวัตถุประสงค์เพื่อสรุปผลการจัดทำข้อมูลภาคอุตสาหกรรมระดับจังหวัดสำหรับใช้ในการกำหนดยุทธศาสตร์และแผนการพัฒนาภาคอุตสาหกรรมของจังหวัดให้กับเจ้าหน้าที่สำนักงานอุตสาหกรรมจังหวัดทั่วประเทศ โดยมีนายนฤบดินทร์ วุฒิวรรณ ผู้อำนวยการกองยุทธศาสตร์และแผนงาน เจ้าหน้าที่อุตสาหกรรมจังหวัดทั่วประเทศเข้าร่วมการสัมมนา ผ่านระบบ ประชุมออนไลน์ (ZOOM Meeting) ณ ห้องประชุม อก.2 อาคารสำนักงานปลัดกระทรวงอุตสาหกรรม
สำหรับการสัมมนาครั้งนี้ ได้รับเกียรติจากวิทยากรผู้ทรงคุณวุฒิและมีประสบการณ์จาก สำนักงานคณะกรรมการนโยบายเขตพัฒนาพิเศษภาคตะวันออก (สกพอ.) สำนักงานพัฒนารัฐบาลดิจิทัล (องค์การมหาชน) (สพร.) และมูลนิธิสถาบันวิจัยนโยบายเศรษฐกิจการคลัง (มูลนิธิสวค.) มาถ่ายทอดองค์ความรู้และแลกเปลี่ยนประสบการณ์ โดยมีผู้ที่สนใจเข้าร่วมการสัมมนาครั้งนี้จำนวน 150 คน
วันพุธที่ 19 ตุลาคม 2565
เกษตรฯ เร่งติดตามสถานการณ์น้ำ บรรเทาปัญหาอุทกภัยในพื้นที่ จ.พระนครศรีอยุธยา
บรรเทาปัญหาอุทกภัยในพื้นที่ จ.พระนครศรีอยุธยา
นายประยูร อินสกุล รองปลัดกระทรวงเกษตรและสหกรณ์ พร้อมด้วยนายธนากร ตันติกุล ผู้อำนวยการโครงการชลประทานพระนครศรีอยุธยา ลงพื้นที่ติดตามสถานการณ์น้ำ และให้กำลังใจเจ้าหน้าที่ในพื้นที่ โดยได้ติดตามสถานการณ์ถนนคันคลองติดประตูน้ำเจ้าเจ็ด ที่รับน้ำจากแม่น้ำน้อยและคลองเจ้าเจ็ด เกิดการกัดเซาะจนทำให้ถนนขาดเป็นขนาดความกว้าง 20 เมตร ซึ่งกรมชลประทานได้เร่งดำเนินการซ่อมแซมตั้งแต่คืนวันที่ 17 ต.ค. 65 และแล้วเสร็จเมื่อวันที่ 19 ต.ค. 65 เวลา 12.30 น. โดยการใช้เข็มพืดเหล็กชีทไพล์ (sheet pile) และบรรจุหินใหญ่ใส่กล่องลวดถัก (Gabion box) เพื่อลดการไหลของน้ำไม่ใ้ห้แผ่ขยายวงกว้างออกไป ช่วยลดผลกระทบต่อพื้นที่ตอนล่าง และส่งผลให้ระดับน้ำในคลองเจ้าเจ็ดคงที่ ทำให้ทุ่งรับน้ำเจ้าเจ็ดที่มีความจุ 350 ล้านลบ.ม. ปัจจุบันรับน้ำไปแล้ว 480 ล้านลบ.ม. คิดเป็นร้อยละ 137 ของพื้นที่ ระดับน้ำเฉลี่ยอยู่ที่ 0.80-0.90 ม.ซึ่งยังอยู่ในเกณฑ์ควบคุมทำให้ระดับน้ำในทุ่งคงที่ ณ บริเวณตำบลรางจรเข้ อำเภอเสนา จังหวัดพระนครศรีอยุธยา
วันอาทิตย์ที่ 4 กันยายน 2565
รัฐบาลชื่นชม “บาส-ปอป้อ" ทำผลงานได้อย่างยอดเยี่ยม ในการแข่งขันแบดมินตัน " Daihatsu Yonex Japan Open Badminton Championships 2022 "
รัฐบาลชื่นชม “บาส-ปอป้อ" ทำผลงานได้อย่างยอดเยี่ยม ในการแข่งขันแบดมินตัน " Daihatsu Yonex Japan Open Badminton Championships 2022 "
นายอนุชา บูรพชัยศรี รองเลขาธิการนายกรัฐมนตรีฝ่ายการเมือง ปฏิบัติหน้าที่โฆษกประจำสำนักนายกรัฐมนตรี เผยว่า รัฐบาลแสดงความยินดีและชื่นชม "บาส" เดชาพล พัววรานุเคราะห์และ "ปอป้อ" ทรัพย์สิรี แต้รัตนชัย ที่สามารถทำผลงานได้อย่างยอดเยี่ยมในการแข่งขันแบดมินตันเวิลด์ทัวร์ ซูเปอร์ 750 รายการ " Daihatsu Yonex Japan Open Badminton Championships 2022" ณ เมืองโอซาก้า ประเทศญี่ปุ่น ประเภทคู่ผสม โดยทั้งสองได้เอาชนะ หวัง อี้ หลิว- หวง ตง ปิง จากจีน ในรอบรองชนะเลิศ และเข้าสู่รอบชิงชนะเลิศ โดยสามารถเอาชนะ ยูตะ วาตานาเบะ - อริสะ ฮิกาชิโนะ ไปได้ด้วยคะแนน สองต่อหนึ่งเซต 16-21 23-21 และ 21-18 แม้ช่วงแรกไทยจะพลาดมากกว่า แต่พลิกกลับมาเอาชนะได้จากสติ สมาธิ และชั้นเชิงของทั้งคู่ ส่งผลให้ บาสและปอป้อคว้าแชมป์รายการนี้ไปได้อย่างสวยงาม
การแข่งขันครั้งนี้ นับเป็นการเข้าชิงชนะเลิศรายการที่ 5 ในปีนี้ของบาส-ปอป้อ โดยทำสำเร็จได้ถึง 3 แชมป์ คือ เยอรมัน โอเพ่น และ สิงคโปร์ โอเพ่น และ การแข่งขันครั้งนี้ ประกอบกับอีก 2 รองแชมป์ คือ ไทยแลนด์ โอเพ่นและ มาเลเซีย โอเพ่น ซึ่งแบดมินตัน Japan Open 2022 นี้ ถือเป็นแชมป์ที่ 15 ของทั้งคู่
โฆษกประจำสำนักนายกรัฐมนตรี กล่าวว่า รัฐบาลชื่นชมความสามารถของนักกีฬาไทยทุกคน ซึ่งถือเป็นตัวแทนประเทศประเทศในการเข้าร่วมการแข่งขันทุกครั้ง โดยสามารถสร้างชื่อเสียงให้กับประเทศ แสดงศักยภาพของนักกีฬาไทยในเวทีการแข่งขันระดับนานาชาติ ในโอกาสนี้ ขอชื่นชมบาสและปอป้อ ซึ่งเป็นตัวอย่างที่ดีให้กับเยาวชนไทย เป็นนักกีฬาที่ยอดเยี่ยม น่าชื่นชม ขอบคุณที่สร้างรอยยิ้มและความภูมิใจให้กับคนไทย
วันอังคารที่ 27 กันยายน 2565
รมว.เฮ้ง สั่ง กสร. ดูแลสิทธิลูกจ้าง Shopee ถูกปลด
รัฐมนตรีว่าการกระทรวงแรงงาน สั่งกรมสวัสดิการและคุ้มครองแรงงาน ดูแลสิทธิประโยชน์ลูกจ้าง Shopee ที่ถูกเลิกจ้าง ย้ำลูกจ้างต้องได้รับสิทธิประโยชน์ตามกฎหมายคุ้มครองแรงงานและประกันสังคม พร้อมเตรียมจัดหางานและฝึกอาชีพใหม่หากลูกจ้างต้องการ
นายสุชาติ ชมกลิ่น รัฐมนตรีว่าการกระทรวงแรงงานเปิดเผยถึงกรณีสื่อออนไลน์เสนอข่าวว่า Shopee กำลังปรับโครงสร้างใหญ่ทั่วภูมิภาค โดยประเทศไทยจะปรับลดลูกจ้าง ไม่ถึง 10% ทันทีที่ได้รับทราบข่าว พลเอก ประวิตร วงษ์สุวรรณ รองนายกรัฐมนตรีรักษาราชการแทนนายกรัฐมนตรี และกำกับดูแลกระทรวงแรงงาน ได้แสดงความห่วงใยกับสถานการณ์ที่เกิดขึ้น จึงได้สั่งให้กระทรวงแรงงานดำเนินการช่วยเหลือลูกจ้างกลุ่มนี้ให้ได้รับสิทธิประโยชน์ตามกฎหมาย ผมจึงได้สั่งการให้กรมสวัสดิการและคุ้มครองแรงงาน (กสร.) ส่งพนักงานตรวจแรงงาน สำนักงานสวัสดิการและคุ้มครองแรงงานกรุงเทพมหานครพื้นที่ 5 ตรวจสอบหาข้อเท็จจริงทันที เบื้องต้นได้รับรายงานว่า บริษัทในเครือช้อปปี้ สำนักงานใหญ่ตั้งอยู่เขตดินแดง กรุงเทพมหานคร มีลูกจ้างทั้งหมด 3,300 คน จะเลิกจ้างลูกจ้างประมาณร้อยละ 10 สาเหตุการเลิกจ้างครั้งนี้ เนื่องจากเป็นนโยบายของบริษัทแม่ที่อยู่ในประเทศสิงคโปร์ มีการปรับโครงสร้างองค์กรเพื่อรองรับภาวะการผันผวนของเศรษฐกิจโลก ซึ่งหากมีการเลิกจ้างลูกจ้างกลุ่มดังกล่าว บริษัทจะจ่ายสิทธิประโยชน์ที่ลูกจ้างพึงได้รับตามกฎหมายอย่างครบถ้วน อาทิ ค่าชดเชย ค่าจ้างแทนการบอกกล่าวล่วงหน้า ค่าจ้างวันหยุดพักผ่อนประจำปีตามส่วนในปีที่เลิกจ้าง และเงินพิเศษเพิ่มตามอายุงาน ทั้งนี้ ได้สั่งการให้หน่วยงานในสังกัดกระทรวงแรงงานเฝ้าระวังและติดตามสถานการณ์อย่างใกล้ชิด รวมถึงเตรียมจัดหางานรองรับกรณีลูกจ้างมีความประสงค์จะหางานใหม่ หรือหากลูกจ้างต้องการเปลี่ยนสายงานหรือเพิ่มทักษะด้านอาชีพก็สามารถเข้ารับการฝึกอบรมเพื่อพัฒนาทักษะฝีมือแรงงานได้
ด้านนายนิยม สองแก้ว อธิบดีกรมสวัสดิการและคุ้มครองแรงงาน (กสร.)กล่าวต่อว่า หลังจากได้รับข้อสั่งการจากรัฐมนตรีว่าการกระทรวงแรงงาน ผมได้กำชับให้พนักงานตรวจแรงงาน สำนักงานสวัสดิการและคุ้มครองแรงงานกรุงเทพมหานครพื้นที่ 5 ชี้แจงข้อกฎหมายและสิทธิประโยชน์ต่าง ๆ ตามกฎหมายคุ้มครองแรงงานให้นายจ้างและลูกจ้างรับทราบ ตลอดจน ดูแล ให้คำปรึกษาแก่นายจ้าง /เจ้าของสถานประกอบกิจการ เพื่อให้สามารถปฏิบัติถูกต้องตามพระราชบัญญัติคุ้มครองแรงงาน พ.ศ. 2541 ต่อไป
วันจันทร์ที่ 10 ตุลาคม 2565
อัปเดต ! การให้ความช่วยเหลือเยียวยา “ผู้ได้รับผลกระทบ” จากเหตุการณ์ความรุนแรง จ.หนองบัวลำภู
.....
นายอนุชา บูรพชัยศรี รองเลขาธิการนายกรัฐมนตรีฝ่ายการเมือง ปฏิบัติหน้าที่โฆษกประจำสำนักนายกรัฐมนตรี เผยถึงการดำเนินการให้ความช่วยเหลือเยียวยาผู้เสียชีวิต ผู้บาดเจ็บ และผู้ได้รับผลกระทบจากเหตุการณ์ความรุนแรงที่ จ.หนองบัวลำภู
.
ข้อมูลล่าสุด เมื่อวันที่ 9 ต.ค. 65 ที่ผ่านมา มี 4 หน่วยงานภาครัฐได้ดำเนินการจ่ายเงิน ช่วยเหลือให้กับผู้ได้รับบาดเจ็บและครอบครัวผู้เสียชีวิต รวม 13,927,555 บาท ดังนี้
.
• คณะกรรมการกองทุนเงินช่วยเหลือผู้ประสบสาธารณภัย สำนักนายกรัฐมนตรี โอนเงินช่วยเหลือเป็นค่าจัดการศพและเงินทุนเลี้ยงชีพให้กับทายาทผู้เสียชีวิต จำนวน 34 ราย ๆ ละ 2 แสนบาท รวมเป็นเงิน 6,800,000 บาท
• กรมคุ้มครองสิทธิและเสรีภาพ กระทรวงยุติธรรม และสำนักงานยุติธรรม ให้ความช่วยเหลือรวม 3,960,000 บาท สำหรับผู้บาดเจ็บ 10 ราย อนุมัติในหลักการให้เบิกจ่ายค่ารักษาพยาบาลตามรักษาจริง
• กระทรวงการพัฒนาสังคมและความมั่นคงของมนุษย์ (พม.) และหน่วยงานในสังกัด ให้ความช่วยเหลือรวม 582,000 บาท
• สำนักงานประกันสังคม ให้ความช่วยเหลือรวม 2,585,555 บาท
.
สำหรับประเด็น “เปิดช่องทางการรับบริจาค” ที่มีกระแสอยู่ในสังคมขณะนี้ สำนักงานปลัดสำนักนายกรัฐมนตรี ชี้แจงว่าเมื่อมีสาธารณภัยต่าง ๆ เกิดขึ้น จะมี ปชช. ที่มีความประสงค์ร่วมให้ความช่วยเหลือผู้ประสบภัย แต่ยังไม่มีช่องทางที่จะร่วมดำเนินการเช่นนั้นได้
.
สำนักงานปลัดสำนักนายกรัฐมนตรี “ในฐานะฝ่ายเลขานุการของคณะกรรมการกองทุนให้ความช่วยเหลือผู้ประสบสาธารณภัย” จึงได้เปิดช่องทางให้กับ ปชช. ทั่วไป ได้มีโอกาสในการร่วมให้ความช่วยเหลือ “โดยการรับบริจาคผ่านบัญชีธนาคาร” เพื่อนำไปให้ความช่วยเหลือตามวัตถุประสงค์ของผู้บริจาคต่อไป
.
ย้ำว่า สถานะการเงินกองทุนในปัจจุบัน “มีเพียงพอ” ที่จะให้ความช่วยเหลือผู้ประสบสาธารณภัยกรณีต่าง ๆ ซึ่งการเปิดให้ ปชช. ร่วมบริจาค ถือเป็นอีกช่องทางหนึ่ง เพื่อเป็นการให้คนไทยได้แสดงความห่วงใยและเป็นการร่วมส่งกำลังใจถึงเพื่อนร่วมชาติด้วยกัน
.
อ่านเพิ่มเติม คลิกhttps://www.thaigov.go.th/news/contents/details/60242
#ไทยคู่ฟ้า#สื่อสารรัฐบาลไทย
-------------------
วันอาทิตย์ที่ 9 ตุลาคม 2565
นายกฯ ติดตามสถานการณ์น้ำท่วมอย่างต่อเนื่อง กำชับจัดลำดับความสำคัญเร่งด่วนของงาน มุ่งตอบสนองความเดือดร้อนและความต้องการของประชาชน ขอบคุณและให้กำลังใจเจ้าหน้าที่ในการปฏิบัติงาน
นายกฯ ติดตามสถานการณ์น้ำท่วมอย่างต่อเนื่อง กำชับจัดลำดับความสำคัญเร่งด่วนของงาน มุ่งตอบสนองความเดือดร้อนและความต้องการของประชาชน ขอบคุณและให้กำลังใจเจ้าหน้าที่ในการปฏิบัติงาน
วันนี้ (9 ตุลาคม 2565) นายอนุชา บูรพชัยศรี รองเลขาธิการนายกรัฐมนตรีฝ่ายการเมือง ปฏิบัติหน้าที่โฆษกประจำสำนักนายกรัฐมนตรี เปิดเผยว่า จากเหตุการณ์น้ำท่วมฉับพลัน และน้ำป่าไหลหลากในช่วงที่ผ่านมา ซึ่งปัจจุบันยังคงมีพื้นที่ที่ได้รับผลกระทบในหลายจังหวัด และจากการลงพื้นที่ติดตามสถานการณ์น้ำและอุทกภัยของ พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหมในช่วงที่ผ่านมา ซึ่งได้มีข้อสั่งการกำชับส่วนราชการในพื้นที่ ให้จัดลำดับความสำคัญเร่งด่วนของงาน มุ่งตอบสนองความเดือดร้อนและความต้องการของพี่น้องประชาชนเป็นหลัก
นายอนุชาฯ กล่าวว่า นายกรัฐมนตรีได้รับฟังแผนการปฏิบัติ และการช่วยเหลือพี่น้องประชาชนผู้ประสบภัยแล้ว ซึ่งได้มีการเตรียมการไว้ล่วงหน้าแล้วบางส่วน ทั้งก่อน ระหว่าง และหลังน้ำท่วม เช่น ก่อนฤดูฝน ได้มีการเตรียมการพร่องน้ำ ติดตามสถานการณ์น้ำฝนและพายุ ขุดลอกคูคลอง ขจัดสิ่งปฏิกูล วัชพืช ผักตบชวา เคลื่อนย้ายสิ่งกีดขวางทางน้ำ แผนเผชิญเหตุ แผนอพยพ ระบบการสื่อสารกับประชาชน ฯลฯ ในช่วงระหว่างเกิดน้ำท่วม ได้ตั้งศูนย์บัญชาการ บริหารจัดการอย่างมีเอกภาพ บูรณาการ อพยพผู้คนเข้าพื้นที่ปลอดภัย บริหารอาหาร น้ำดื่ม เครื่องนุ่งห่ม ยารักษาโรค สุขภาพอนามัยของประชาชน เร่งระบายน้ำตามจังหวะฟ้าฝน หลังน้ำท่วม เร่งฟื้นฟูซ่อมแซมบ้านเรือน โครงสร้างพื้นฐาน ถนน สะพาน ประปา ไฟฟ้า เป็นต้น โดยการดำเนินการทั้งหมดนี้นายกรัฐมนตรีทราบดีว่าได้มีการเตรียมการและดำเนินการเป็นที่เรียบร้อย ซึ่งนายกรัฐมนตรีได้ขอบคุณและให้กำลังใจเจ้าหน้าที่ในการปฎิบัติงานเพื่อประชาชนอย่างเต็มที่
“อย่างไรก็ตาม นายกรัฐมนตรีขอเน้นย้ำเพิ่มเติมในเรื่องดังต่อไปนี้
1) การดูแลบ้านเรือน ทรัพย์สินผู้ประสบภัยในช่วงที่ต้องอพยพออกจากพื้นที่ เพราะผู้ประสบภัยมีความเป็นห่วงบ้าน ข้าวของ เมื่อต้องอพยพห่างไกลบ้านไปหลาย ๆ วัน
2) การดูแลพี่น้องประชาชนกลุ่มเปราะบาง เช่น สถานเลี้ยงเด็ก บ้านคนชรา ผู้ป่วยติดเตียงในแต่ละชุมชน ให้ได้รับการดูแลเป็นพิเศษ และให้ทันท่วงที
3)การป้องกันที่ตั้งโรงพยาบาลและสถานพยาบาลบริการทางการแพทย์ซึ่งต้องสามารถทำงานต่อไปได้ เข้าถึงได้
และ
4) การสัญจรไปมา เช่น ถนน สะพาน บริการรถรับ-ส่งนักเรียนและประชาชนทั่วไป เพื่อลดผลกระทบการใช้ชีวิตของพี่น้องประชาชน
โดยทั้งหมดนี้ ขอให้จัดลำดับความสำคัญเร่งด่วนของงาน โดยมุ่งตอบสนองความเดือดร้อน ความต้องการของพี่น้องประชาชนเป็นหลัก” นายอนุชาฯ กล่าว.
วันพุธที่ 14 กันยายน 2565
รฟม. กำชับผู้รับจ้างโครงการรถไฟฟ้าสายสีส้ม ช่วงศูนย์วัฒนธรรมแห่งประเทศไทย - มีนบุรี (สุวินทวงศ์)
ขุดลอกคูคลองในแนวก่อสร้างรถไฟฟ้า เพื่อเพิ่มประสิทธิภาพการระบายน้ำในช่วงฤดูฝน
การรถไฟฟ้าขนส่งมวลชนแห่งประเทศไทย (รฟม.) กระทรวงคมนาคม ในฐานะหน่วยงานที่รับผิดชอบดำเนินการก่อสร้างโครงการรถไฟฟ้าสายสีส้ม ช่วงศูนย์วัฒนธรรมแห่งประเทศไทย - มีนบุรี (สุวินทวงศ์) ได้กำชับให้ผู้รับจ้างก่อสร้างงานโยธาทุกสัญญา ติดตามเฝ้าระวังแนวพื้นที่ก่อสร้างในช่วงฤดูฝน และดำเนินการลอกท่อระบายน้ำตลอดแนวเส้นทางโครงการฯ อย่างต่อเนื่อง เพื่อป้องกันเศษวัสดุอุดตันในแนวก่อสร้างรถไฟฟ้า เพิ่มประสิทธิภาพการระบายน้ำให้ดีมากยิ่งขึ้น โดยกิจการร่วมค้า ซีเคเอสที ผู้รับจ้างงานออกแบบและก่อสร้างอุโมงค์ทางวิ่งและสถานีใต้ดิน สัญญาที่ 1 ช่วงศูนย์วัฒนธรรมฯ - รามคำแหง 12 ได้ดำเนินการลอกท่อระบายน้ำ บริเวณพื้นที่ก่อสร้างตั้งแต่สถานีศูนย์วัฒนธรรมแห่งประเทศไทย สถานี รฟม. และสถานีวัดพระราม 9 ตลอดแนวถนนรัชดาภิเษก ถนนวัฒนธรรม ถนนเทียมร่วมมิตร และถนนพระราม 9
ทั้งนี้ รฟม. ได้เน้นย้ำให้ที่ปรึกษาโครงการ กำกับดูแลให้ผู้รับจ้างฯ ลอกท่อระบายน้ำตามแนวก่อสร้างรถไฟฟ้า และเฝ้าระวังสถานการณ์ พร้อมจัดเตรียมเจ้าหน้าที่และเครื่องสูบน้ำ เพื่อช่วยเหลือและอำนวยความสะดวกให้แก่ประชาชน ตามนโยบายด้านความรับผิดชอบต่อสังคมในการให้ความสำคัญแก่ประชาชนและชุมชนตามแนวสายทางโครงการรถไฟฟ้าซึ่งอาจจะได้รับผลกระทบจากการดำเนินงานก่อสร้างโครงการ
ติดตามข้อมูลข่าวสารโครงการรถไฟฟ้าสายสีส้มฯ ได้ที่เฟซบุ๊กแฟนเพจ โครงการรถไฟฟ้าสายสีส้ม เว็บไซต์โครงการ www.mrta-orangelineeast.com และ Line Official : @OrangeLine
“30 ปี รฟม. เชื่อมต่อเส้นทางสู่ความยั่งยืน Completing Connection, Mission for All”
วันจันทร์ที่ 5 กันยายน 2565
บีโอไอ เยี่ยมชมกิจการ The Studio Park จังหวัดสมุทรปราการ และร่วมหารือการส่งเสริมอุตสาหกรรมสร้างสรรค์ และ Soft Power โดยเฉพาะสาขาภาพยนตร์และอุตสาหกรรมบันเทิง
บีโอไอ เยี่ยมชมกิจการ The Studio Park จังหวัดสมุทรปราการ และร่วมหารือการส่งเสริมอุตสาหกรรมสร้างสรรค์ และ Soft Power โดยเฉพาะสาขาภาพยนตร์และอุตสาหกรรมบันเทิง
บีโอไอ เยี่ยมชมกิจการ The Studio Park จังหวัดสมุทรปราการ และร่วมหารือการส่งเสริมอุตสาหกรรมสร้างสรรค์ และ Soft Power โดยเฉพาะสาขาภาพยนตร์และอุตสาหกรรมบันเทิง
เมื่อวันที่ 2 กันยายน 2565 นายนฤตม์ เทอดสถีรศักดิ์ รองเลขาธิการบีโอไอ พร้อมด้วย นายนฤชา ฤชุพันธุ์ ที่ปรึกษาด้านการลงทุน และทีมงานจากสำนักงานส่งเสริมเศรษฐกิจสร้างสรรค์ (องค์การมหาชน) ได้เยี่ยมชมกิจการ The Studio Park จังหวัดสมุทรปราการ โดยมี คุณชยานนท์ อุลิศ ประธานเจ้าหน้าที่บริหาร ให้การต้อนรับ และร่วมหารือการส่งเสริมอุตสาหกรรมสร้างสรรค์ และ Soft Power โดยเฉพาะสาขาภาพยนตร์และอุตสาหกรรมบันเทิง
The Studio Park เป็นสตูดิโอถ่ายทำภาพยนตร์ขนาดใหญ่และทันสมัยที่สุดในประเทศไทย บนพื้นที่กว่า 200 ไร่ ที่อำเภอบางบ่อ จังหวัดสมุทรปราการ เงินลงทุนรวมกว่า 4,000 ล้านบาท ประกอบด้วย โรงถ่าย sound stages 5 อาคารใหญ่ โรงถ่ายบ้านทรงไทย โรงถ่ายสระน้ำ ทะเลสาบ พื้นที่ถ่ายทำกลางแจ้ง อาคารสร้างฉาก (Shop House) อาคารเก็บอุปกรณ์ให้เช่าสำหรับถ่ายทำภาพยนตร์และบริการ Post-production ทั้งนี้ The Studio Park ได้รับการส่งเสริมการลงทุนในกิจการ Movie Town ตั้งแต่ปี 2559 จนถึงปัจจุบันรับงานแล้วกว่า 1,400 โครงการ โดยรายได้กว่าครึ่งหนึ่งมาจากกองถ่ายภาพยนตร์จากต่างประเทศ
วันเสาร์ที่ 10 กันยายน 2565
รองปลัดฯ ภานุวัฒน์ เข้าเยี่ยมชม TIRI เพื่อศึกษาแนวทางการสนับสนุนเทคโนโลยีให้กับผู้ประกอบในการพัฒนาหุ่นยนต์และระบบอัตโนมัติและหารือเกี่ยวกับความร่วมมือ
รองปลัดฯ ภานุวัฒน์ เข้าเยี่ยมชม TIRI เพื่อศึกษาแนวทางการสนับสนุนเทคโนโลยีให้กับผู้ประกอบในการพัฒนาหุ่นยนต์และระบบอัตโนมัติและหารือเกี่ยวกับความร่วมมือในอนาคต ณ กรุงโตเกียว ประเทศญี่ปุ่น
ประเทศญี่ปุ่น - วันที่ 8 กันยายน 2565 นายภานุวัฒน์ ตริยางกูรศรี รองปลัดกระทรวงอุตสาหกรรม พร้อมด้วย นายบวร สัตยาวุฒิพงศ์ ผู้อำนวยการกองยุทธศาสตร์และแผนงาน กรมโรงงานอุตสาหกรรม นายศิริวัฒน์ ไวยนิตย์ ผู้อำนวยการศูนย์เทคโนโลยีการผลิตอัตโนมัติและหุ่นยนต์ สถาบันไทย-เยอรมัน และคณะฯ เข้าเยี่ยมชมและศึกษาดูงานการพัฒนาหุ่นยนต์และระบบอัตโนมัติ รวมถึงแนวทางการช่วยเหลือด้านเทคโนโลยีดังกล่าวให้กับผู้ประกอบการ โดยมี Mr. Atsushi KUROBE ประธาน TIRI ให้การต้อนรับ ณ Tokyo Metropolitan Industrial Technology Research Institute (TIRI) กรุงโตเกียว ประเทศญี่ปุ่น
TIRI เป็นสถาบันที่ทำหน้าที่สนับสนุนงานด้านการวิจัย และเทคโนโลยีให้กับบริษัทขนาดกลางและขนาดเล็กของญี่ปุ่น เช่น การทำวิจัยร่วมกับเอกชน การสนุนงบประมาณเพื่อพัฒนาผลิตภัณฑ์ใหม่ที่ตอบสนองความต้องการของลูกค้า การให้เช่าเครื่องมือ หรืออุปกรณ์สำหรับการวิเคราะห์ วิจัยรวมถึงการให้ใช้สถานที่ทดสอบระบบ 5G และการให้บริการทดสอบชิ้นงานพร้อมให้คำแนะนำ เป็นต้น ซึ่งงบประมาณหลักของสถาบันได้รับการสนับสนุนจากรัฐบาลกรุงโตเกียว ทั้งนี้ ปัจจุบัน TIRI มีผลงานที่ให้การสนับสนุนและถูกนำไปใช้งานจริงแล้วในชีวิตประจำวันจำนวนมาก เช่น หุ่นยนต์จ่ายยาสำหรับผู้สูงอายุ หุ่นยนต์นำทาง เป็นต้น
ทั้งนี้ รองปลัดฯ ภานุวัฒน์ ยังได้หารือเกี่ยวกับแนวทางความร่วมมือระหว่าง TIRI และสถาบันไทย-เยอรมัน ในอนาคตอีกด้วย โดย TIRI ยังมีความร่วมมือกับกระทรวงอุตสาหกรรม โดยได้ตั้งสาขาที่กรุงเทพฯ ซึ่งเป็นสาขาแรกที่ตั้งในต่างประเทศ เมื่อเดือนเมษายน พ.ศ. 2558 เพื่อทำหน้าที่สนับสนุนด้านเทคโนโลยีให้กับผู้ประกอบการขนาดกลางและขนาดเล็กของญี่ปุ่นในประเทศไทย รวมถึงบริษัทของไทย ที่เป็นเครือข่ายของบริษัทญี่ปุ่น
วันจันทร์ที่ 10 ตุลาคม 2565
รัฐบาลเชิญชวนผู้ไม่มีฟันหรือสูญเสียฟันเกือบทั้งปาก ต้องการใส่ฟันเทียม รากฟันเทียม เข้ารับบริการฟรีได้ทุกสิทธิ ตั้งแต่ 1 ตุลาคม เป็นต้นไป
รัฐบาลเชิญชวนผู้ไม่มีฟันหรือสูญเสียฟันเกือบทั้งปาก ต้องการใส่ฟันเทียม รากฟันเทียม เข้ารับบริการฟรีได้ทุกสิทธิ ตั้งแต่ 1 ตุลาคม เป็นต้นไป
วันที่ 10 ตุลาคม 2565 นางสาวรัชดา ธนาดิเรก รองโฆษกประจำสำนักนายกรัฐมนตรี เปิดเผยว่า รัฐบาลภายใต้ความร่วมมือของกระทรวงสาธารณสุข สำนักงานประกันสุขภาพถ้วนหน้า กรมอนามัย กรมการแพทย์ หน่วยทันตกรรมพระราชทานในพระบาทสมเด็จพระเจ้าอยู่หัว สำนักงานประกันสังคม และกรมบัญชีกลาง ได้ร่วมดำเนินการ “โครงการฟันเทียม รากฟันเทียม เฉลิมพระเกียรติพระบาทสมเด็จพระเจ้าอยู่หัว เนื่องในโอกาสมหามงคลเฉลิมพระชนมพรรษา 72 พรรษา 28 กรกฎาคม 2567” เพื่อเป็นการสืบสานโครงการพระราชดำริของพระบาทสมเด็จพระบรมชนกาธิเบศร มหาภูมิพลอดุลยเดชมหาราช บรมนาถบพิตร ในการแก้ปัญหาให้ผู้ที่สูญเสียฟันทั้งปากให้ได้รับฟันเทียม ทำให้สามารถรับประทานอาหารได้ดีขึ้น ส่งผลต่อสุขภาพกายและสุขภาพใจที่แข็งแรง มีคุณภาพชีวิตที่ดี
นางสาวรัชดา กล่าวว่า การเข้ารับบริการใส่ฟันเทียมภายใต้โครงการฟันเทียม รากฟันเทียม เฉลิมพระเกียรติฯ ครอบคลุมคนไทยทุกอายุ โดยการใส่ฟันเทียมทั้งปากหรือเกือบทั้งปาก รับบริการได้ทุกสิทธิการรักษา ทั้งสิทธิบัตรทอง ประกันสังคม และสวัสดิการข้าราชการ โดยมีเป้าหมายบริการปี 2566 - 2567 จำนวน 72,000 ราย โดยผู้มีสิทธิบัตรทองเข้ารับการใส่ฟันเทียมที่โรงพยาบาลรัฐ ไม่เสียค่าใช้จ่าย และไม่จำเป็นต้องเป็นหน่วยบริการประจำตามสิทธิการรักษาของแต่ละคน แต่ขอให้เป็นหน่วยบริการใกล้บ้านเพื่อความสะดวกรักษาต่อเนื่อง โดยรับบริการได้ทั้งที่โรงพยาบาลจังหวัด และโรงพยาบาลชุมชน จำนวน 800 แห่ง สำหรับผู้ประกันตนรับบริการได้ที่โรงพยาบาลเอกชนและคลินิกทันตกรรมเอกชนในระบบประกันสังคม โดยเบิกจ่ายจากสำนักงานประกันสังคมตามจริงไม่เกินวงเงิน 4,400 บาท ส่วนผู้มีสิทธิข้าราชการเข้ารับบริการได้ที่โรงพยาบาลรัฐทุกแห่ง
"ตั้งแต่วันที่ 1 ตุลาคม 2565 ใครที่ไม่มีฟันหรือสูญเสียฟันเกือบทั้งปาก และต้องการใส่ฟัน สามารถทยอยไปเข้ารับบริการที่หน่วยบริการ ซึ่งไม่ใช่ทุกคนจะทำรากฟันเทียมได้ ขึ้นอยู่กับลักษณะกระดูกขากรรไกร ความพรุน ความหนา บาง รวมถึงภาวะเจ็บป่วยด้วยโรคต่างๆ ที่อาจส่งผลกระทบผู้ป่วยได้ โดยทันตแพทย์จะเป็นผู้วินิจฉัยอีกครั้ง ติดต่อสอบถามเพิ่มเติมได้ที่
1.สายด่วน สปสช. 1330
2.ช่องทางออนไลน์
• ไลน์ สปสช. พิมพ์ไลน์ไอดี @nhso หรือคลิก https://lin.ee/zzn3pU6
• Facebook : สำนักงานหลักประกันสุขภาพแห่งชาติ https://www.facebook.com/NHSO.Thailand"นางสาวรัชดา กล่าว
วันเสาร์ที่ 15 ตุลาคม 2565
รองนายกฯ อนุทิน ให้กำลังใจพร้อมขอบคุณบุคลากรทางการแพทย์และเจ้าหน้าที่สาธารณสุขทั้งส่วนกลางและท้องถิ่น ทำหน้าที่ดูแลประชาชนในสถานการณ์น้ำท่วม
รองนายกฯ อนุทิน ให้กำลังใจพร้อมขอบคุณบุคลากรทางการแพทย์และเจ้าหน้าที่สาธารณสุขทั้งส่วนกลางและท้องถิ่น ทำหน้าที่ดูแลประชาชนในสถานการณ์น้ำท่วม เผยพื้นที่ประสบภัย 29 จังหวัด หน่วยบริการสาธารณสุขได้รับผลกระทบ 215 แห่ง แต่ยังคงทำหน้าที่เต็มที่
วันนี้(15ต.ค.65 )น.ส.ไตรศุลีไตรสรณกุลรองโฆษกประจำสำนักนายกรัฐมนตรีกล่าวว่าจากกรณีพื้นที่หลายจังหวัดได้เกิดเหตุอุทุกภัยนายอนุทินชาญวีรกูลรองนายกรัฐมนตรีและรมว.สาธารณสุขได้ติดตามสถานการณ์น้ำและการปฏิบัติภารกิจของบุคลากรทางการแพทย์และเจ้าหน้าที่สาธารณสุขอย่างใกล้ชิดพร้อมมีข้อสั่งการและให้การสนับสนุนพื้นที่ซึ่งต้องการความช่วยเหลือทั้งด้านกำลังบุคลากรยาเวชภัณฑ์เครื่องแพทย์ที่จำเป็น
ทั้งนี้จากระบบติดตามสถานการณ์วาตภัยอุทกภัยและดินโคลนถล่มของกระทรวงสาธารณสุขณวันที่14ต.ค. 65พบว่ามีพื้นที่ได้รับผลกระทบจากอุทกภัย29จังหวัดมีสถานบริการสาธารณสุขได้รับผลกระทบสะสม215แห่งโดยส่วนใหญ่เป็นโรงพยาบาลส่งเสริมสุขภาพตำบล(รพ.สต.)รองลงมาเป็นโรงพยาบาลสำนักงานสาธารณสุขอำเภอ(สสอ.)ศูนย์สุขภาพชุมชนเมือง(ศสม.)และสำนักงานสาธารณสุขจังหวัด(สสจ.)
น.ส.ไตรศุลีกล่าวว่าเจ้าหน้าที่ในหน่วยบริการสาธารณสุขที่ประสบภัยทุกแห่งได้ปรับรูปแบบการให้บริการประชาชนอย่างเต็มที่เนื่องจากในช่วงมีภัยพิบัตินั้นมีโอกาสที่ประชาชนจะประสบอุบัติเหตุหรือมีความเจ็บป่วยมากขึ้นโดยจากหน่วยบริการที่ประสบภัยทั้งหมดนั้นมีหน่วยที่ยังคงเปิดบริการปกติ166แห่งเปิดบริการบางส่วน22แห่งและต้องปิด/ย้ายจุดบริการทั้งหมด27แห่ง
นอกจากนี้ได้มีการจัดทีมปฏิบัติการเชิงรุกลงไปให้การช่วยเหลือประชาชนรวมเพื่อให้บริการเยี่ยมบ้านตรวจรักษาแจกยาชุดน้ำท่วมแก่ประชาชนและประเมินคัดกรองสุขภาพจิตขณะที่รพ.สต.หลายแห่งซึ่งได้ดำเนินการโอนจากสังกัดกระทรวงสาธารณสุขไปอยู่ภายใต้องค์การบริหารส่วนจังหวัด(อบจ.)เช่นกรณีของจังหวัดศรีสะเกษก็ได้ลงพื้นที่พร้อมกับเจ้าหน้าที่ท้องถิ่นทั้งส่วนของการออกหน่วยให้บริการช่วยเหลือ ผู้ป่วยติดเตียงผู้ประสบภัยน้ำท่วมโดยจัดบริการตรวจรักษาพยาบาลเบื้องต้นและมอบเวชภัณฑ์พื้นฐานให้กับประชาชนที่ได้รับความเดือดร้อนจากน้ำท่วมในหลายอำเภอของจังหวัดศรีสะเกษ
“รองนายกรัฐมนตรีและรมว.สาธารณสุขได้ติดตามสถานการณ์อุทกภัยในหลายพื้นที่อย่างใกล้ชิดพร้อมให้กำลังใจและขอบคุณเจ้าหน้าที่ซึ่งได้ทำหน้าที่ให้ความช่วยเหลือรักษาประชาชนตามหน้าที่และจรรยาบรรณแห่งวิชาชีพซึ่งได้เห็นความทุ่มเทของบุคลากรทางการแพทย์มาแล้วในช่วงการแพร่ระบาดของโควิด19ในช่วงเกิดอุทกภัยครั้งนี้ทุกคนก็ได้ให้ความช่วยเหลือประชาชนอย่างเต็มที่มีการปรับรูปแบบการดูแลประชาชนให้สอดคล้องกับสถานการณ์”น.ส.ไตรศุลีกล่าว
รองโฆษกประจำสำนักนายกรัฐมนตรีกล่าวว่าเนื่องจากหลายพื้นที่ยังคงมีแนวโน้มว่าปริมาณน้ำจะสูงขึ้นอาทิจังหวัดในภาคอีสานตอนล่างรวมถึงจังหวัดในพื้นที่ลุ่มน้ำเจ้าพระยารองนายกรัฐมนตรีและรมว.สาธารณสุขได้มอบหมายให้หน่วยงานภายในกระทรวงสาธารณสุขติดตามสถานการณ์โดยใกล้ชิดแต่ละเขตสุขภาพให้การสนับสนุนเมื่อหน่วยบริการร้องขอความช่วยเหลือและให้ส่วนกลางจัดเตรียมทั้งส่วนของยาเวชภัณฑ์เครื่องมือแพทย์ให้มีความพร้อมเพื่อส่งสนับสนุนพื้นที่เกิดภัยพิบัติเร็วที่สุด
—————-
วันอังคารที่ 4 ตุลาคม 2565
รัฐบาลบรรจุ “บริการป้องกันการยุติการตั้งครรภ์ที่ไม่ปลอดภัย” ในระบบหลักประกันสุขภาพแห่งชาติ ดูแลความปลอดภัยให้กับหญิงไทยทุกอายุ ตลอดจนอำนวยความสะดวกการเข้าถึงยาคุม
รัฐบาลบรรจุ “บริการป้องกันการยุติการตั้งครรภ์ที่ไม่ปลอดภัย” ในระบบหลักประกันสุขภาพแห่งชาติ ดูแลความปลอดภัยให้กับหญิงไทยทุกอายุ ตลอดจนอำนวยความสะดวกการเข้าถึงยาคุม
วันนี้ (วันที่ 4 ตุลาคม 2565) นางสาวรัชดา ธนาดิเรก รองโฆษกประจำสำนักนายกรัฐมนตรี เปิดเผยว่า รัฐบาลตระหนักดีถึงปัญหาจากการตั้งครรภ์ ที่ไม่พร้อมหรือไม่พึงประสงค์ โดยที่ผ่านมามีหญิงตั้งครรภ์จำนวนไม่น้อยต้องประสบภาวะของการยุติการตั้งครรภ์อย่างไม่ปลอดภัย นำไปสู่อันตรายและเสียชีวิต หรือความผิดปกติหรือทุพพลภาพอย่างร้ายแรงของทารกที่จะคลอดออกมา สำนักงานหลักประกันสุขภาพแห่งชาติ (สปสช.) จึงบรรจุ “บริการป้องกันการยุติการตั้งครรภ์ที่ไม่ปลอดภัย” ให้เป็นสิทธิประโยชน์ในระบบหลักประกันสุขภาพ เพื่อดูแลความปลอดภัยให้กับหญิงไทยทุกอายุ ทุกสิทธิการรักษา ที่จำเป็นต้องยุติการตั้งครรภ์จากภาวะการตั้งครรภ์ที่ไม่พร้อม ครอบคลุมการให้บริการทั้งวิธีการใช้ยาหรือวิธีการทางศัลยกรรม โดยมีหน่วยบริการในระบบหลักประกันสุขภาพแห่งชาติที่มีศักยภาพในการให้บริการยุติการตั้งครรภ์ด้วยยาซึ่งลงทะเบียนกับกรมอนามัย จำนวน 144 แห่ง ครอบคลุม 23 จังหวัด
ทั้งนี้ การขอรับหรือการให้บริการยุติการตั้งครรภ์ เป็นไปตามมาตรา 305 แห่งประมวลกฎหมายอาญา พ.ศ. 2565 ซึ่งได้เผยแพร่ในในราชกิจจานุเบกษาเมื่อที่ 26 ก.ย. 65 และจะมีผลบังคับเมื่อพ้น 30 วันนับแต่วันประกาศ ที่กำหนดให้หญิงซึ่งมีอายุครรภ์เกิน 12 สัปดาห์ แต่ไม่เกิน 20 สัปดาห์ สามารถยุติการตั้งครรภ์ได้โดยไม่ถือเป็นความผิดทางอาญา แต่หญิงนั้นต้องได้รับคำปรึกษาจากผู้ประกอบวิชาชีพเวชกรรมและผู้ประกอบวิชาชีพอื่นตามหลักเกณฑ์และวิธีการที่รัฐมนตรีว่าการกระทรวงสาธารณสุขประกาศกำหนดโดยคำแนะนำแพทยสภาและหน่วยงานที่เกี่ยวข้อง ทั้งนี้ เพื่อให้หญิงนั้นได้รับข้อมูลที่รอบด้านก่อนการตัดสินใจยุติการตั้งครรภ์
นางสาวรัชดา กล่าวต่อว่า สปสช. ได้รวบรวมข้อมูลการบริการเพื่อป้องกันการยุติการตั้งครรภ์ที่ไม่ปลอดภัย ซึ่งปีงบประมาณ 2565 มีหญิงตั้งครรภ์ที่ได้รับการดูแล จำนวน 12,544 ราย และเพื่อเป็นการป้องกันภาวะการตั้งครรภ์ไม่พร้อม รวมถึงปัญหาท้องไม่พร้อมในกลุ่มวัยรุ่น กองทุนบัตรทองได้จัดสิทธิประโยชน์บริการคุมกำเนิดแบบกึ่งถาวร อาทิ การใส่ห่วงอนามัย การฝังยาคุมกำเนิด แก่ผู้หญิงหลังยุติการตั้งครรภ์ด้วย
สำหรับปีงบประมาณ 2566 นี้ สปสช.ได้เพิ่มความสะดวกในการเข้าถึงยาคุมกำเนิดฉุกเฉินที่ร้านยา และยังขยายหน่วยบริการโดยให้สามารถไปรับบริการคุมกำเนิดชั่วคราวที่ร้านยา คลินิกเวชกรรม คลินิกชุมชนอบอุ่น คลินิกพยาบาล (เฉพาะบางรายการ) ที่เข้าร่วมโครงการ นอกเหนือจากการรับบริการที่โรงพยาบาลและโรงพยาบาลส่งเสริมสุขภาพตำบลในสังกัดกระทรวงสาธารณสุข และหน่วยบริการอื่นในระบบหลักประกันสุขภาพแห่งชาติ อีกทั้งเพิ่มการเข้าถึงสิทธิประโยชน์สำหรับบริการคุมกำเนิดแบบกึ่งถาวร ด้วยวิธีใส่ห่วงอนามัยและการฝังยาคุมกำเนิด จากเดิมที่ให้เฉพาะหญิงอายุต่ำกว่า 20 ปี และกรณีอายุมากกว่า 20 ปีเฉพาะหลังการยุติการตั้งครรภ์เท่านั้น เป็นให้สิทธิกับหญิงวัยเจริญพันธุ์ทั้งหมด
วันพุธที่ 12 ตุลาคม 2565
ธ สถิตในดวงใจไทยนิรันดร์ ๑๓ ตุลาคม วันคล้ายวันสวรรคตพระบาทสมเด็จพระบรมชนกาธิเบศร มหาภูมิพลอดุลยเดชมหาราช บรมนาถบพิตร
...
วันศุกร์ที่ 16 กันยายน 2565
กรมการขนส่งทางบก เปิดให้อบรมออนไลน์สำหรับขอรับใบอนุญาตขับรถสาธารณะ และขอรับบัตรประจำตัวคนขับรถ ผ่านระบบ e-learning ได้ทางเว็บไซต์ www.dlt-elearning.com ตั้งแต่บัดนี้เป็นต้นไป
...
นายจิรุตม์ วิศาลจิตร อธิบดีกรมการขนส่งทางบก กระทรวงคมนาคม กล่าวว่า จากการที่ระบบขนส่งสาธารณะเป็นกลไกสำคัญในการให้บริการประชาชน กรมการขนส่งทางบก (ขบ.) มีความมุ่งมั่น ตั้งใจยกระดับให้การบริการระบบการขนส่งสาธารณะ โดยผู้ประกอบอาชีพขับรถสาธารณะต้องเป็นผู้มีความรู้ ความสามารถ ทักษะ รวมทั้งจิตสำนึกในการให้บริการมีความรับผิดชอบและเป็นมืออาชีพ ขบ. จึงสนับสนุน การประกอบอาชีพขับรถสาธารณะ โดยเพิ่มช่องทางสำหรับผู้ที่ประสงค์จะประกอบอาชีพขับรถยนต์สาธารณะ รถยนต์สามล้อสาธารณะ รถจักรยานยนต์สาธารณะให้สามารถเข้ารับการอบรมออนไลน์หลักสูตรการขอรับใบอนุญาตขับรถสาธารณะ รถสามล้อสาธารณะ รถจักรยานยนต์สาธารณะ รวมไปถึงการอบรมหลักสูตรการขอรับบัตรประจำตัวคนขับรถ ผ่านระบบ e-learning ได้ทางเว็บไซต์ www.dlt-elearning.com ตั้งแต่ เดือนกันยายน 2565 เป็นต้นไป
อธิบดีกรมการขนส่งทางบก กล่าวเพิ่มเติมว่า ขบ. ได้ปรับปรุงเนื้อหาหลักสูตรการอบรมออนไลน์ สำหรับผู้ที่ต้องการขอรับใบอนุญาตขับรถสาธารณะ รถสามล้อสาธารณะ รถจักรยานยนต์สาธารณะ โดยเพิ่มทักษะความรู้ที่เป็นประโยชน์ต่อการประกอบอาชีพ เนื้อหาอบรมประกอบไปด้วย กฎหมายและระเบียบที่เกี่ยวข้องข้อมูล สถานที่ท่องเที่ยว เส้นทางการเดินรถ ภาษาอังกฤษสำหรับผู้ขับรถสาธารณะ และการให้บริการผู้โดยสาร ซึ่งหลักสูตรขอรับใบอนุญาตขับรถยนต์สาธารณะใช้ระยะเวลาอบรม 4 ชั่วโมง และหลักสูตรการขอรับบัตรประจำตัวคนขับรถใช้ระยะเวลาอบรม 3 ชั่วโมง โดยผู้ประสงค์จะอบรมหลักสูตรขอรับใบอนุญาตขับรถยนต์สาธารณะหรือหลักสูตรการขอรับบัตรประจำตัวคนขับรถสามารถเข้าไปที่เว็บไซต์ www.dlt-elearning.com เมื่อเข้าเว็บไซต์ให้ลงทะเบียนเข้าสู่ระบบ หลังจากนั้นให้เลือกเมนู “อบรมขอรับใบอนุญาตขับรถสาธารณะ บัตรประจำตัวคนขับรถ” แล้วเลือกชนิดใบอนุญาตขับรถและกรอกข้อมูล ระบบจะเลือกหลักสูตรให้ตามชนิดใบอนุญาตขับรถที่ท่านมี หลังจากเรียนรู้ผ่านวิดีโอการอบรมครบตามเวลาและตอบคำถามระหว่างบทเรียนครบตามเงื่อนไขแล้ว ระบบจะให้สิทธิรับหลักฐานผ่านการอบรม ผลการอบรมมีอายุ 6 เดือน นับจากวันที่ผ่านการอบรม หลังจากนั้นสามารถจองคิวออนไลน์ผ่านแอปพลิเคชัน DLT Smart Queue หรือจองคิวผ่านเว็บไซต์ https://gecc.dlt.go.th/dlt-Smartqueue เพื่อเข้ารับการทดสอบสมรรถภาพร่างกาย ทดสอบภาคทฤษฎี (e-Exam) ทดสอบขับรถ ณ สำนักงานขนส่ง และขอเอกสารตรวจสอบประวัติอาชญากร ก่อนเจ้าหน้าที่นัดหมายจัดทำใบอนุญาตขับรถสาธารณะ บัตรประจำตัวคนขับรถต่อไป
วันอังคารที่ 1 พฤศจิกายน 2565
นายกฯ ร่วมประชาสัมพันธ์ประเพณีลอยกระทง พุทธศักราช 2565 “ลอยกระทงวิถีใหม่ สืบสาน ประเพณีไทย สู่ความยั่งยืน” ขอคนไทยตระหนักคุณค่าเอกลักษณ์ไทย ร่วมกันเผยแพร่ประเพณีอันดีงาม
นายกฯ ร่วมประชาสัมพันธ์ประเพณีลอยกระทง พุทธศักราช 2565 “ลอยกระทงวิถีใหม่ สืบสาน ประเพณีไทย สู่ความยั่งยืน” ขอคนไทยตระหนักคุณค่าเอกลักษณ์ไทย ร่วมกันเผยแพร่ประเพณีอันดีงาม มรดกทางวัฒนธรรมที่คนไทยภาคภูมิใจ
นายอนุชา บูรพชัยศรี รองเลขาธิการนายกรัฐมนตรีฝ่ายการเมือง ปฏิบัติหน้าที่โฆษกประจำสำนักนายกรัฐมนตรี เปิดเผยว่า วันนี้ (1 พฤศจิกายน 2565) เวลา 09.00 น. ณ โถงกลาง ตึกสันติไมตรี ทำเนียบรัฐบาล นายอิทธิพล คุณปลื้ม รัฐมนตรีว่าการกระทรวงวัฒนธรรม และคณะผู้บริหาร เข้าพบพลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม เพื่อประชาสัมพันธ์ประเพณีลอยกระทง พุทธศักราช 2565 “ลอยกระทงวิถีใหม่ สืบสาน ประเพณีไทย สู่ความยั่งยืน” เพื่อเป็นการสืบสานประเพณีที่สื่อถึงเอกลักษณ์ของความเป็นไทยและมรดกภูมิปัญญาทางวัฒนธรรม ส่งเสริมให้ทุกคนตระหนักรู้ถึงคุณค่า สาระ และความสำคัญของวัฒนธรรมประเพณีที่ดีงามของประเทศ มีส่วนร่วมในการอนุรักษ์ สืบทอดประเพณีไทย รวมทั้งยังเป็นการส่งเสริมการท่องเที่ยวเชิงวัฒนธรรมโดยการนำประเพณีที่มีความเป็นเอกลักษณ์เป็นทุนทางวัฒนธรรมมาถ่ายทอด ต่อยอด และสร้างสรรค์เพื่อเพิ่มรายได้อีกทางหนึ่งด้วย
นายกรัฐมนตรีชมการแสดงชุด “รำวงลอยกระทง” โดยนักเรียนจากกลุ่มเครือข่ายสภาวัฒนธรรมเขตป้อมปราบศัตรูพ่าย กรมส่งเสริมวัฒนธรรม กระทรวงวัฒนธรรม จากนั้น นายกรัฐมนตรีเสียบยอดพุ่มกระทงดอกไม้ทำจากดอกบานไม่รู้โรยอันแสดงถึงความเจริญรุ่งเรือง และเป็นสัญลักษณ์เครื่องบูชาพระแม่คงคา เสร็จแล้วนายกรัฐมนตรีชมการจัดแสดงกระทง 4 ภาคที่มีความเป็นเอกลักษณ์ของแต่ละท้องถิ่น ได้แก่ กระทงภาคอีสาน ประดิษฐ์จากใบตองเป็นรูปพญานาค กระทงใบตอง-ดอกไม้ของภาคกลาง กระทงหยวกกล้วยอันเป็นเอกลักษณ์ที่โดดเด่นของภาคใต้ และกระทงสาย เครื่องบูชาที่สวยงามของภาคเหนือ
โอกาสนี้ นายกรัฐมนตรีกล่าวขอให้คนไทยตระหนักในคุณค่าของเอกลักษณ์ไทย ช่วยกันสร้างความตระหนักรู้ให้ประชาชนเข้าใจในคุณค่าและสาระของประเพณีไทย เพื่อร่วมเผยแพร่ความงามอันเป็นอัตลักษณ์ทางวัฒนธรรมของท้องถิ่น และเป็นมรดกทางวัฒนธรรมที่คนไทยภาคภูมิใจ ทั้งนี้ นายกรัฐมนตรีขอให้มีการจัดแสดงประเพณีลอยกระทงในโอกาสการประชุมผู้นำเอเปค และขอให้ช่วยกันประชาสัมพันธ์ให้ชาวต่างชาติเห็นคุณค่าและเข้าใจความหมายของประเพณีไทย อันจะเป็นการช่วยส่งเสริมและเผยแพร่วัฒนธรรมไทยอีกทางหนึ่งด้วย
สำหรับประเพณีลอยกระทงตรงกับวันขึ้น 15 ค่ำ เดือน 12 หรือวันเพ็ญ เดือน 12 ของทุกปี นับเป็นประเพณีที่สำคัญของชาติ และอยู่คู่กับคนไทยมาอย่างช้านาน โดยวิถีชีวิตคนไทยมีความเกี่ยวข้องกับแม่น้ำ ลำคลอง และอาชีพเกษตรกรรมที่ต้องใช้ทรัพยากรน้ำเป็นหลัก จึงมีการปฏิบัติแตกต่างกันไปในแต่ละพื้นที่ แต่ละท้องถิ่น โดยกิจกรรมที่ทำในวันลอยกระทง จะมีการนำธูป เทียน ดอกไม้ หรือสิ่งของใส่ลงในกระทง แล้วนำไปลอยตามลำน้ำต่าง ๆ ซึ่งมีวัตถุประสงค์และความเชื่อที่แตกต่างกันไป รวมถึงเพื่อรำลึกถึงพระคุณของแม่น้ำ ลำคลอง และบูชาสิ่งศักดิ์สิทธิ์ในแม่น้ำ ได้แก่ พระแม่คงคา ซึ่งขึ้นอยู่กับความเชื่อของแต่ละท้องถิ่น โดยในส่วนกลางมีการจัดกิจกรรม “ลอยกระทงวิถีใหม่ สืบสาน ประเพณีไทย สู่ความยั่งยืน” ตลาดวัฒนธรรมงานวัดย้อนยุค ในวันที่ 8 พฤศจิกายน 2565 ณ วัดอรุณราชวรารามราชวรวิหาร ประกอบด้วย กิจกรรมตลาดวัฒนธรรม การประกวดกระทง ซุ้มสาธิตทางวัฒนธรรม ซุ้มจำหน่ายอาหาร รวมถึงผลิตภัณฑ์ทางวัฒนธรรม เป็นต้น เพื่อให้ประชาชนมีส่วนร่วมในการสืบสานอัตลักษณ์ความงดงามของประเพณีประจำท้องถิ่นให้เกิดความยั่งยืนสืบไป
วันเสาร์ที่ 15 ตุลาคม 2565
ผู้ว่าฯ นนท์ ติดตามสถานการณ์น้ำท่วมอย่างใกล้ชิด เฝ้าระวังถนนนครอินทร์ และสะพานพระรามสี่ ย้ำหากต้องการความช่วยเหลือขอให้รีบเเจ้งผ่านสายด่วน 1784 ทันที
ผู้ว่าฯ นนท์ ติดตามสถานการณ์น้ำท่วมอย่างใกล้ชิด เฝ้าระวังถนนนครอินทร์ และสะพานพระรามสี่ ย้ำหากต้องการความช่วยเหลือขอให้รีบเเจ้งผ่านสายด่วน 1784 ทันที
วันนี้(15 ต.ค. 65) นายสุธี ทองแย้ม ผู้ว่าราชการจังหวัดนนทบุรี เปิดเผยถึงกรณีสถานการณ์น้ำท่วมขังเนื่องจากระดับน้ำในแม่น้ำเจ้าพระยามีระดับที่สูงขึ้น ทำให้เอ่อล้นเข้าท่วมพื้นที่ตำบลบางสีทอง อำเภอบางกรวย จังหวัดนนทบุรี รวมถึงติดตามเฝ้าระวังถนนนครอินทร์ และสะพานพระรามสี่ ขณะนี้ได้เร่งระบายน้ำและเสริมคันดินป้องกันแล้ว
นายสุธี ทองแย้ม ผู้ว่าราชการจังหวัดนนทบุรี กล่าวว่า เมื่อวานนี้ได้มอบหมายให้ นางสาวอโรชา นันทมนตรี รองผู้ว่าราชการจังหวัดนนทบุรี พร้อมด้วยหัวหน้าสำนักงานป้องกันและบรรเทาสาธารณภัยจังหวัดนนทบุรี ร่วมกับกำนันตำบลบางสีทอง ผู้ใหญ่บ้านหมู่ 4 ตำบลบางสีทอง ประธานสภาองค์การบริหารส่วนตำบลบางไผ่ ลงพื้นที่ติดตามปัญหาน้ำท่วมขัง และการให้ความช่วยเหลือ จากสถานการณ์น้ำในแม่น้ำเจ้าพระยาเอ่อล้นเข้าพื้นที่ชุมชนหลังโรงเรียนวัดรวก หมู่ 4 ตำบลบางสีทอง ซึ่งพบว่าภายในชุมชนหลังโรงเรียนวัดรวก เป็นพื้นที่ต่ำ มีน้ำท่วมขังสูงประมาณ 30 - 50 ซม. ประชาชนได้รับความเสียหายประมาณ 25 ครัวเรือน ปัญหาน้ำเอ่อล้นเกิดจากน้ำในคลองบางสีทองมีปริมาณสูง ส่งผลให้ไม่สามารถระบายน้ำได้ ในเบื้องต้นเทศบาลตำบลบางสีทองได้สร้างสะพานไม้ให้ประขาชนที่อยู่ในชุมชนได้ใช้สัญจรเดินทาง พร้อมทั้งได้ร่วมกับองค์การบริหารส่วนตำบลบางไผ่ และเทศบาลเมืองบางกรวย เร่งระบายน้ำออกไปยังประตูระบายน้ำคลองบางสีทอง และประตูระบายน้ำวัดท่าบางสีทองแล้ว นอกจากนี้ ได้ประสานเทศบาลเมืองบางศรีเมืองรับดำเนินการเสริมแนวกระสอบทรายบริเวณดังกล่าวเพิ่มเติมซึ่งจะดำเนินการในวันนี้
นายสุธี ทองแย้ม ผู้ว่าราชการจังหวัดนนทบุรี กล่าวเพิ่มเติมว่า คณะดังกล่าว ยังได้ลงพื้นที่ตรวจสอบสถานการณ์น้ำท่วมขังบริเวณจุดกลับรถใต้สะพานพระราม 5 ถนนนครอินทร์ อำเภอเมืองนนทบุรี และสะพานพระราม 4 ถนนชัยพฤกษ์ อำเภอปากเกร็ด พบว่า แขวงทางหลวงชนบทนนทบุรี ได้ติดตั้งเครื่องสูบน้ำ ขนาด 12 นิ้ว จำนวน 2 เครื่อง เพื่อสูบระบายน้ำในกรณีช่วงน้ำทะเลหนุนสูงและมีน้ำท่วมขัง พร้อมทั้งขอรับการสนับสนุนเครื่องสูบน้ำ ขนาด 14 นิ้ว จำนวน 1 เครื่อง ของกรมป้องกันและบรรเทาสาธารณภัย เพื่อเพิ่มประสิทธิภาพในการระบายน้ำ สำหรับบริเวณจุดกลับรถสะพานพระราม 4 แขวงทางหลวงชนบทนนทบุรี ได้ดำเนินการ เสริมคันดินสูงประมาณ 1 เมตร ยาว 200 เมตร บริเวณใต้สะพานพระราม 4 ทางทิศเหนือ และทางทิศใต้ ได้ดำเนินการเสริมคันดินสูงประมาณ 1 เมตร และวางแนวกระสอบทราย ยาว 200 เมตร เพื่อป้องกันปัญหาน้ำเจ้าพระยาเอ่อล้น ทำให้ผู้ใช้รถใช้ถนนสามารถสัญจรในบริเวณดังกล่าวได้ จึงขอเน้นย้ำพี่น้องประชาชนว่าหากต้องการความช่วยเหลือหรือเเจ้งเหตุภัยต่าง ๆ สามารถโทรศัพท์สายด่วนนิรภัย 1784 โทรฟรี 24 ชั่วโมง เพื่อจะได้ประสานเจ้าหน้าที่ให้เร่งดำเนินการในทันที
วันอังคารที่ 4 ตุลาคม 2565
ปลัดวธ. ลงพื้นที่เยี่ยมชมชุมชนคุณธรรมฯ วัดพระธาตุผาเงา 1 ใน 3 ชุมชนคุณธรรมฯ ต้นแบบโดดเด่น “เที่ยวชุมชน ยลวิถี” จังหวัดเชียงราย ประจำปี 2565
ปลัดวธ. ลงพื้นที่เยี่ยมชมชุมชนคุณธรรมฯ วัดพระธาตุผาเงา 1 ใน 3 ชุมชนคุณธรรมฯ ต้นแบบโดดเด่น “เที่ยวชุมชน ยลวิถี” จังหวัดเชียงราย ประจำปี 2565
ปลัดวธ. ลงพื้นที่เยี่ยมชมชุมชนคุณธรรมฯ วัดพระธาตุผาเงา 1 ใน 3 ชุมชนคุณธรรมฯ ต้นแบบโดดเด่น “เที่ยวชุมชน ยลวิถี” จังหวัดเชียงราย ประจำปี 2565
เมื่อเร็วๆ นี้ นางยุพา ทวีวัฒนะกิจบวร ปลัดกระทรวงวัฒนธรรม (ปลัดวธ.) ลงพื้นที่เยี่ยมชมชุมชนคุณธรรมฯ วัดพระธาตุผาเงา อำเภอเชียงแสน จังหวัดเชียงราย 1 ใน 3 ชุมชนคุณธรรมฯ ต้นแบบโดดเด่น “เที่ยวชุมชน ยลวิถี” จังหวัดเชียงราย ประจำปี 2565 โดยมี พระพุทธิญาณมุนี เจ้าคณะจังหวัดเชียงราย นายชัยพล สุขเอี่ยม ผู้ตรวจราชการกระทรวงวัฒนธรรม นายพนมบุตร จันทรโชติ
ผู้ตรวจราชการกระทรวงวัฒนธรรม ผู้บริหารกระทรวงวัฒนธรรม วัฒนธรรมจังหวัดภาคเหนือ ข้าราชการ เจ้าหน้าที่ เยาวชน และชาวชุมชน เข้าร่วม ณ วัดพระธาตุผาเงา อำเภอเชียงแสน จังหวัดเชียงราย
วันจันทร์ที่ 3 ตุลาคม 2565
ออมสิน จัดโปรเด็ดส่งท้ายปี 65 สินเชื่อบ้าน “กู้ปีนี้ ผ่อนปีหน้า” อัตราดอกเบี้ยต่ำ เฉลี่ย 3 ปี เท่ากับ 2.65% ต่อปี ไม่ต้องชำระเงินงวด 6 เดือนแรก
สินเชื่อบ้าน “กู้ปีนี้ ผ่อนปีหน้า” อัตราดอกเบี้ยเฉลี่ย 3 ปี เท่ากับ 2.65% ต่อปี (ปัจจุบัน MRR ธนาคารออมสิน = 6.245%) พร้อมเงื่อนไขพิเศษ โดย 6 เดือนแรก สามารถเลือกไม่ชำระเงินงวดได้ และหลังจากนั้นเลือกชำระเงินงวดแบบผ่อนต่ำอีก 6 เดือน ล้านละ 3,500 บ./ด.
นายวิทัย รัตนากร ผู้อำนวยการธนาคารออมสิน เปิดเผยว่า จากผลสำเร็จของการจัดสินเชื่อบ้าน “กู้ปีนี้ ผ่อนปีหน้า” ของธนาคาร เมื่อปลายปี 2564 ที่คิดอัตราดอกเบี้ยต่ำ พร้อมทั้งปลอดชำระเงินงวด นาน 6 เดือน ปรากฏว่า จูงใจให้ประชาชนสนใจกู้เพื่อมีที่อยู่อาศัยของตัวเองเป็นจำนวนมาก จนสามารถปล่อยสินเชื่อได้เป็นวงเงินรวมสูงถึง 17,000 ล้านบาท อย่างไรก็ตาม ตลอดระยะเวลาที่ผ่านมาของปี 2565 มีเสียงเรียกร้องอยากให้ธนาคารออมสินจัดโปรโมชันดี ๆ แบบนี้อีก ธนาคารจึงเปิดให้บริการสินเชื่อบ้าน “กู้ปีนี้ ผ่อนปีหน้า” อีกครั้ง หลังจากที่สถานการณ์โควิดเริ่มคลี่คลาย และเริ่มกลับมามีกิจกรรมทางเศรษฐกิจอีกครั้ง เพื่อตอบโจทย์ความต้องการของลูกค้า โดยยังคงให้ทางเลือกในการปลอดชำระเงินงวด เพื่อช่วยลดภาระการผ่อนชำระของผู้กู้
โปรโมชันสินเชื่อบ้าน “กู้ปีนี้ ผ่อนปีหน้า” หลักเกณฑ์เงื่อนไขน่าสนใจสำหรับคนอยากมีบ้าน ทั้งซื้อ/สร้าง/ต่อเติม/ซ่อมแซม หรือต้องการรีไฟแนนซ์มาจากสถาบันการเงินอื่น กรณีทำประกันชีวิตเพื่อประกันสินเชื่อ อัตราดอกเบี้ยปีแรก 1.99% (MRR-4.255% ต่อปี) ปีที่ 2-3 = 2.980% (MRR-3.265% ต่อปี) ปีที่ 4 เป็นต้นไป = 4.995% (MRR-1.250% ต่อปี) คิดเป็นอัตราดอกเบี้ยเฉลี่ย 3 ปี เท่ากับ 2.65% ต่อปี (ปัจจุบัน MRR ธนาคารออมสิน = 6.245%) พร้อมเงื่อนไขพิเศษ โดย 6 เดือนแรก สามารถเลือกไม่ชำระเงินงวดได้ และหลังจากนั้นเลือกชำระเงินงวดแบบผ่อนต่ำอีก 6 เดือน ล้านละ 3,500 บาท/เดือน เพื่อมีเงินเพิ่มสภาพคล่องรองรับค่าใช้จ่ายในชีวิตประจำวัน หรือจะเลือกผ่อนชำระตามเงินงวดปกติก็ได้ นอกจากนี้ ธนาคารยกเว้นค่านิติกรรมสัญญา และค่าบริการสินเชื่อ รวมทั้งฟรีค่าจดจำนอง กรณี Re-Finance วงเงินกู้สินเชื่อเคหะ 1 ล้านบาทขึ้นไป และเลือกดอกเบี้ยแบบฟรีค่าจดจำนอง ซึ่งหลักเกณฑ์และเงื่อนไขเป็นไปตามที่ธนาคารกำหนด
ทั้งนี้ เปิดให้ยื่นกู้ได้ตั้งแต่บัดนี้ จนถึง วันที่ 15 ม.ค. 2566 ที่ธนาคารออมสินทุกสาขาทั่วประเทศ และจัดทำนิติกรรมสัญญาภายในวันที่ 15 ก.พ. 2566
สอบถามรายละเอียดเพิ่มเติมได้ที่ GSB Contact Center โทร. 1115 และที่ facebook : GSB Society
วันพุธที่ 21 กันยายน 2565
รัฐบาลเห็นพ้องกรรมาธิการการกีฬา วุฒิสภา เสนอตั้งสถาบันมวยไทยแห่งชาติ ยกระดับเป็นที่ยอมรับสากล หนุนซอฟต์พาวเวอร์ประเทศ มอบ กกท. ตั้งคณะทำงานศึกษารูปแบบเหมาะสม
รัฐบาลเห็นพ้องกรรมาธิการการกีฬา วุฒิสภา เสนอตั้งสถาบันมวยไทยแห่งชาติ ยกระดับเป็นที่ยอมรับสากล หนุนซอฟต์พาวเวอร์ประเทศ มอบ กกท. ตั้งคณะทำงานศึกษารูปแบบเหมาะสม
วันนี้ (21 ก.ย.65) น.ส.ไตรศุลี ไตรสรณกุล รองโฆษกประจำสำนักนายกรัฐมนตรี กล่าวว่า ตามที่รัฐบาลได้มีนโยบายผลักดันกิจกรรมซอฟต์พาวเวอร์ ให้เป็นฐานการขับเคลื่อนเศรษฐกิจ ซึ่งได้รวมกีฬาที่เป็นอัตลักษณ์ไทยอย่างมวยไทยด้วยนั้น ขณะนี้หน่วยงานที่เกี่ยวข้องได้ดำเนินการในส่วนต่างๆ เพื่อส่งเสริมและสนับสนุนให้มวยไทยเป็นที่ยอมรับในระดับสากลและสามารถเป็นซอฟต์พาวเวอร์ขับเคลื่อนเศรษฐกิจด้วยมูลค่าที่สูงขึ้นได้ตามเป้าหมาย
ล่าสุด กระทรวงการท่องเที่ยวและกีฬาได้หารือร่วมกับกระทรวงการคลัง มหาดไทย สาธารณสุข แรงงาน นายกสมาคมกีฬามวยอาชีพแห่งประเทศไทยและหน่วยงานเกี่ยวข้อง เพื่อพิจารณาข้อเสนอของคณะกรรมาธิการการกีฬา วุฒิสภา เกี่ยวกับแนวทาการจัดตั้งสถาบันมวยไทยแห่งชาติ
โดยที่ประชุมได้เห็นด้วยกับข้อเสนอของคณะกรรมาธิการการกีฬาฯ และได้มอบหมายให้การกีฬาแห่งประเทศไทยดำเนินการพิจารณาบทบาทหน้าที่ รวมทั้งศึกษาเพิ่มเติมเกี่ยวกับการจัดตั้งสถาบันมวยไทยแห่งชาติ ทำความเข้าใจกับหน่วยงานที่เกี่ยวข้อง และเสนอให้คณะกรรมการกีฬามวย การกีฬาแห่งประเทศไทย (กกท.) พิจารณาแต่งตั้งคณะทำงานศึกษาโครงสร้างรูปแบบการจัดตั้งสถาบันมวยแห่งชาติที่เหมาะสมต่อไป
น.ส.ไตรศุลี กล่าวว่า ก่อนหน้านี้คณะกรรมาธิการการกีฬาฯ ได้เสนอรายงานการพิจารณาการศึกษา เรื่อง แนวทางการจัดตั้งสถาบันมวยแห่งชาติมายังรัฐบาล โดยเห็นว่าสถาบันแห่งนี้จะเป็นกลไกการส่งเสริมการพัฒนามวยไทยให้เป็นที่ยอมรับเป็นกีฬาระดับสากล โดยสถาบันมวยแห่งชาติจะอยู่ในการกำกับของกระทรวงการท่องเที่ยวและกีฬา และเป็นหน่วยงานที่ประสานกับความร่วมมือกับองค์กรต่างๆ พิจารณาจุดแข็ง จุดอ่อน หรือข้อจำกัดทางกฎเกณฑ์หรือข้อกฎหมายในปัจจุบัน เพื่อเสนอการปรับปรุงแก้ไข
หลังได้รับรายงานการศึกษากรรมาธิการการกีฬาฯ แล้ว นายอนุทิน ชาญวีรกูล รองนายกรัฐมนตรีและรมว.สาธารณสุข ได้มีข้อสั่งการให้ กกท. เป็นหน่วยงานหลักรับรายงานของคณะกรรมาธิการการกีฬาฯ ไปพิจารณาร่วมกับหน่วยงานเกี่ยวข้อง แล้วจัดทำผลสรุปเสนอต่อคณะรัฐมนตรี(ครม.) ซึ่งเมื่อวันที่ 20 ก.ย. ที่ผ่านมา ครม. ได้รับทราบผลการพิจารณาของกระทรวงการท่องเที่ยวและกีฬาและหน่วยงานที่เกี่ยวข้อง ที่ได้เห็นสอดคล้องกับคณะกรรมาธิการการกีฬาฯ แล้ว และให้ดำเนินการตามที่ได้เสนอมาต่อไป
“ปัจจุบันมวยไทยเป็นศิลปะการต่อสู้ที่เป็นที่สนใจและได้รับความนิยมในระดับโลกเพิ่มขึ้นต่อเนื่อง มีชาวต่างชาติจำนวนมากที่เดินทางมาประเทศไทยเพื่อมาเรียนมวยไทย นับเป็นกีฬาที่ส่งผลเชื่อมโยงไปสู่การท่องเที่ยวและกิจกรรมทางเศรษฐกิจอื่นๆ ได้มาก รัฐบาลจึงผลักดันผ่านกลไกต่างๆ อย่างจริงจังเพื่อให้มวยไทยเป็นที่ยอมรับในระดับสากลมีอิทธิพลครองใจคนทั่วโลกเช่นเดียวกับกีฬาการต่อสู้ของชาติอื่น ได้รับการบรรจุในการแข่งขันกีฬาระดับเอเชี่ยนเกมส์-โอลิมปิก จากปัจจุบันที่แข่งขันในระดับซีเกมส์และการแข่งขันอาชีพในประเทศเป็นหลัก” น.ส.ไตรศุลี กล่าว
--------------------